## Barrachina demana al Govern d’Espanya ajudes del Pla Renove per a reposar la maquinària agrícola danyada per la DANA

*** El conseller d’Agricultura sol·licita que es facilite la reposició de tota la maquinària necessària perquè els agricultors puguen tornar al camp com més prompte millor
* Visita Godelleta per a conéixer els efectes del temporal en el sector agrari de la localitat**

El conseller d’Agricultura, Aigua, Ramaderia i Pesca, Miguel Barrachina, ha sol·licitat que “el Govern d’Espanya, a través del Pla Renove, active ajudes perquè els agricultors afectats per la DANA puguen reposar la maquinària agrícola danyada”.

Durant una visita per a conéixer els efectes de la DANA en el sector agrari de Godelleta, juntament amb l’alcaldessa de la localitat, Amparo Luján, i representants de la comunitat de regants i de la cooperativa, Miguel Barrachina ha comprovat l’estat en què han quedat diverses màquines d’ús agrícola dels agricultors de la localitat.

En este sentit, Barrachina ha exigit que estes ajudes s’emmarquen en el Pla de renovació del parc nacional de maquinària agrícola (Pla Renove) del Ministeri d’Agricultura, Pesca i Alimentació, i que es faça mitjançant un apartat específic per als damnificats per la DANA a la Comunitat Valenciana.

El conseller ha assenyalat que “els agricultors s’han vist perjudicats per les pluges i per les inundacions i han ajudat de manera solidària amb els seus tractors i ara alguns necessiten estes ajudes per a recuperar l’activitat en les seues explotacions de la manera més ràpida possible, i la reactivació del sector”.

En este sentit, Barrachina ha assenyalat que “les ajudes es destinaran principalment a l’adquisició de nous equips i màquines, com ara tractors, màquines automotrius i altres màquines arrossegades i suspeses, així com cisternes amb accessoris d’aplicació i altres equips d’ús agrícola”.

Fecha: 08/11/2024